Brandbestryders spook met Rooiberg-brand(Foto: Verskaf) Brandbestryders spook al vir meer as ŉ week om ŉ brand wat by Rooiberg in die Calitzdorp-gebied uitgebreek het, in bedwang te bring. Die brand was teen Donderdag steeds aktief. Die brand het verlede Dinsdag vermoedelik weens weerlig in ŉ ontoeganklike gebied ontstaan. Die Garden Route-distriksmunisipaliteit (GRMD) het Donderdagoggend bevestig dat die brand nou in ŉ suidwestelike en effens noordwestelike rigting beweeg. Brandbestryders van die munisipale brandweerdiens en CapeNature is op die toneel. “Die veldbrand bly ontoeganklik vir brandbestryders op die grond. Die munisipaliteit bly op bystand vir enige bedreiging van verspreiding na infrastruktuur,” sê die munisipaliteit. Die brand hou in hierdie stadium geen noemenswaardige bedreiging vir infrastruktuur in nie. Die brand het Dinsdag deur die nag tussen die veld en klowe versprei en teen Woensdag was twee aktiewe brandlyne nog sigbaar. Die weerlig het verlede week ook brande in Haarlem, Nuwe Kloof naby Kruisrivier en Calitzdorp veroorsaak.